Covid-19 hét dalk uit Chinese laboratorium gelek | Maroela Media
'n Lugfoto van die Wuhan-instituut vir Virologie se kampus in China. Die laboratorium doen navorsing oor sommige van die wêreld se gevaarlikste siektes en word deur sommiges daarvan beskuldig dat dit die oorsprong van die dodelike Covid-19-virus is. (Foto: Hector Retamal/AFP)
Die dodelike koronavirus wat wêreldwyd reeds meer as 3,7 miljoen lewens geëis en meer as 174 miljoen infeksies veroorsaak het, hét dalk uit 'n laboratorium in China gelek.
The Wall Street Journal het Dinsdag berig volgens 'n verslag oor die oorsprong van Covid-19 deur 'n Amerikaanse regeringslaboratorium is die hipotese, naamlik dat die virus uit 'n laboratorium in Wuhan versprei het, wel geloofwaardig.
Luidens die berig is die verslag in Mei verlede jaar deur die Lawrence Livermore-laboratorium in Kalifornië opgestel en deur die Amerikaanse departement van buitelandse sake gebruik toe dit 'n ondersoek na die pandemie se oorsprong in die laaste maande van die Trump-administrasie gedoen het.
Die verslag is opnuut in die soeklig nadat pres. Joe Biden Amerikaanse intelligensieagentskappe verlede week opdrag gegee het om binne drie maande verslag te doen oor hoe die virus versprei het. Die verslag moet uitstippel of die virus van diere afkomstig is, of weens 'n laboratorium-voorval begin versprei het.
Volgens Biden is verskillende departemente verdeeld oor die twee moontlike bronne van die virus. Twee groepe glo die virus het natuurlik versprei en 'n derde glo dit is uit die Wuhan-instituut afkomstig.
Biden se opdrag word bestempel as 'n verskerping van toenemende omstredenheid oor hoe die virus aanvanklik na vore gekom het: Deur kontak met diere by 'n mark in Wuhan, of deur die ontsnap van die koronavirus uit 'n hoogs beveiligde navorsingslaboratorium in dieselfde stad.
Adam Schiff, voorsitter van die Amerikaanse huis van verteenwoordigers se komitee oor intelligensie, het vroeër gesê Beijing is steeds besig om 'n deursigtige en omvattende ondersoek van die feite en data oor die oorsprong van die koronavirus te verhinder, en dat dit die werk vertraag wat die wêreld sal help om beter op 'n volgende moontlike pandemie voor te berei.
Die teorie dat die virus uit 'n laboratorium gekom het, word veral deur Republikeine gebruik om van die VSA se voorste wetenskaplikes – onder wie dr. Anthony Fauci, die hoof van die VSA se nasionale gesondheidsinstituut – aan te val.
Fauci word veral deur konserwatiewes daarvan beskuldig dat hy die uitlek-teorie onderspeel, gedeeltelik om die goeie naam van die instituut te help beskerm.
In antwoord op 'n vraag daaroor of die virus doelbewus gemaak is om as bio-wapen te gebruik, het 'n Withuis-woordvoerder die afgelope week gesê niks kan in hierdie stadium uitgeskakel word nie.
The Wall Street Journal het vroeër ook berig luidens 'n Amerikaanse intelligensieverslag is drie amptenare van die Wuhan-instituut vir Virologie in 'n hospitaal opgeneem net 'n maand voordat Beijing die bestaan van 'n geheimsinnige uitbreking van longontsteking bevestig het.
Twee uiteenlopende teorieë
Daar is aanvanklik gesê die virus het sy oorsprong in vlermuise en is waarskynlik deur 'n tussenganger-spesie na mense oorgedra. Die teorie is aan die begin van die pandemie redelik gemaklik aanvaar, maar mettertyd – en nadat wetenskaplikes nog nie 'n virus in óf vlermuise óf ander diere gevind het wat soortgelyk is aan die genetiese afdruk van SARS-CoV-2 nie – het al hoe meer vrae begin ontstaan.
Fauci het die afgelope week 'n beroep op China gedoen om die mediese rekords bekend te maak van nege mense wie se siekte belangrike leidrade kan verskaf oor die kwessie of Covid-19 uit 'n laboratorium gelek het. Die rekords hou verband met die drie navorsers wat in November 2019 siek geword en in die hospitaal opgeneem is, asook dié van ses mynwerkers wat in 2012 siek geword het nadat hulle 'n vlermuisgrot binnegegaan het.
Wetenskaplikes van die Wuhan-laboratorium het die grot besoek om monsters te neem. Drie van die mynwerkers het later gesterf.
Shi Zhengli, die instituut se voorste kenner oor koronavirusse, het vantevore ontken dat daar enige infeksies by die laboratorium was. Dit is 'n bewering wat Fauci nie ontken het nie. Hy het wel gesê dit behoort verder ondersoek te word.
"Ek wil graag die mediese rekords sien van die drie mense wat luidens berigte in 2019 siek geword het," het Fauci volgens Financial Times gesê.
"Het hulle werklik siek geword en indien wel, waarvan?
"Dieselfde geld vir die mynwerkers wat siek geword het. Wat sê die mense se mediese rekords? Was daar 'n virus in daardie mense? Wat was dit? Dit is heeltemal denkbaar dat die oorsprong van SARS-CoV-2 in daardie grot was en dat dit natuurlik begin versprei het, of deur die laboratorium versprei is."
Hoewel die sterftesyfer weens Covid-19 op sowat 3,7 miljoen staan, het die Wêreldgesondheidsorganisasie (WGO) gesê tot drie keer meer mense het regstreeks of onregstreeks weens die pandemie gesterf as wat amptelike syfers aandui.
Dodetal styg ná Pakistanse treinongeluk
En toe slag hulle vir Trump toe hy die WHO aangevat het…. en werk hom uit….
Adam Schiff, met hom aan die hoof van die ondersoek, kan hulle dit maar eerder los.
Toe trump so së was hy mal,… Nou datbiden so sê is dit die waarheid?
Oh please jellytot. You are such a hypocrite. If the world only knew the real truth about you and flip-flop.